প্ৰশ্নঃ- দ্বিত্বীয় বিশ্বযুদ্ধৰ কাৰণসমূহ চমুকৈ আলোচনা কৰা ।

উত্তৰঃ- দ্বিত্বীয় বিশ্বযুদ্ধ ১৯৩৯ চনৰ পৰা ১৯৪৫ চনলৈ চলিছিল । এই বিশ্বযুদ্ধখন কেৱল এটা কাৰণত বা একেদিনাই সংঘটিত হোৱা নাছিল । প্ৰথম বিশ্বযুদ্ধৰ পৰা ইউৰোপত বিৰাজ কৰা ৰাজনৈতিক পৰিস্থিতিৰ পৰিণতিতে এই বিশ্বযুদ্ধ সংঘটিত হৈছিল । এই যুদ্ধৰ কাৰণ সমূহ তলত আলোচনা কৰা হ’ল-

*১) ভাৰ্ছাই সন্ধিৰ অমানৱীয় চৰ্ত সমূহঃ-* দ্বিত্বীয় বিশ্বযুদ্ধ সংঘটিত হোৱাৰ এক প্ৰধান কাৰণ আছিল ভাৰ্ছাই সন্ধিৰ অমানৱীয় চৰ্ত সমূহ । এই সন্ধিখন মিত্ৰ শক্তি অৰ্থাৎ বিজয়ী সকলে বিজিত বা পৰাজিত দেশ জাৰ্মানীৰ লগত স্বাক্ষৰ কৰিছিল । এই চুক্তি এক প্ৰকাৰৰ হুকুমনামাৰ নিচিনা আছিল, কাৰণ মিত্ৰশক্তিয়ে জাৰ্মানীৰ প্ৰতিনিধিৰ লগত আলোচনা নকৰাকৈয়ে এই চুক্তিত স্বাক্ষৰ কৰিবলৈ বাধ্য কৰাইছিল । এই চুক্তিৰ চৰ্ত সমূহ জাৰ্মানীৰ কাৰণে অতি অপমানজনক আৰু কঠোৰ আছিল । বহু ক্ষেত্ৰত এই অমানৱীয় চৰ্ত সমূহ পূৰণ কৰা জাৰ্মানীৰ কাৰণে প্ৰায় অসম্ভৱ আছিল । জাৰ্মান সকলে এই চুক্তিক জাতীয় অপমান তথা প্ৰতাৰণাৰ প্ৰতীক হিচাপে গণ্য কৰিছিল । এই অপমানৰ পোতক তুলিবলৈ জাৰ্মানীত নাৎসী পাৰ্টিৰ উত্থান হৈছিল আৰু এই পাৰ্টিয়ে হিটলাৰৰ নেতৃত্বত জাৰ্মানীত একনায়কত্ব্বাদ প্ৰতিষ্ঠা কৰিছিল । জাৰ্মানীত প্ৰতিষ্ঠা হোৱা এই হিটলাৰৰ এই একনায়কত্ব্বাদী শাসনে দ্বিত্বীয় বিশ্বযুদ্ধৰ সূচনাত মূখ্য ভুমিকা লৈছিল । ভাৰ্ছাই সন্ধিয়ে প্ৰতিজন দেশপ্ৰেমিক জাৰ্মান লোকৰ মনত প্ৰতিহিংসা আৰু প্ৰতিশোধৰ ভাব জগাই তুলিছিল । এনে পৰিস্থিতিত হিটলাৰে গ্ৰহণ কৰা আক্ৰমণাত্মক নীতিয়ে দ্বিত্বীয় বিশ্বযুদ্ধৰ পথ প্ৰসস্থ কৰি তুলিছিল ।

২) অৰ্থনৈতিক সংকটঃ- অৰ্থনৈতিক সংকট দ্বিত্বীয় বিশ্বযুদ্ধৰ আন এক উল্লেখযোগ্য কাৰণ আছিল । প্ৰথম বিশ্বযুদ্ধৰ পিছত দেখা দিয়া অৰ্থনৈতিক সমস্যা সমূহ শান্তি চুক্তি আৰু জাতিসংঘই দূৰ কৰিব পৰা নাছিল । তাৰ পৰিবৰ্তে অৰ্থিক সংকটে গভীৰ ৰূপহে ধাৰণ কৰিছিল । এই সংকট বৃদ্ধি পাই ১৯২৯-৩০ চনত ‘অৰ্থনৈতিক মহাসংকটে’ দেখা দিছিল । এই সংকটে বিশ্বৰ মুদ্ৰাব্যৱস্থা আৰু সাম্ৰাজ্যবাদী বজাৰ অৰ্থব্যৱস্থা একেবাৰে পংগু কৰি পেলাইছিল । এই সংকটৰ পৰা পৰিত্ৰাণ পাবলৈ বিশ্বৰ পুঁজিবাদী দেশসমূহৰ মাজত পুনৰ সম্প্ৰসাৰণ তথা ঔপনিৱেশিকতাবাদ আৰু সাম্ৰাজ্যবাদৰ প্ৰতিযোগিতা আৰম্ভ হৈছিল । আনহাতে, জাৰ্মানী, জাপান আদি দেশসমূহত এনে অৰ্থনীতিৰ বিৰুদ্ধে উগ্ৰ জাতিয়তাবাদৰ বিকাশ হৈছিল । এই জাতিয়তাবাদ আৰু সম্প্ৰসাৰণবাদে দ্বিত্বীয় বিশ্বযুদ্ধৰ সূচনাত অৰিহণা যোগাইছিল ।

৩) উগ্ৰ জাতিয়তাবাদঃ- উগ্ৰ জাতিয়তাবাদৰ বিকাশ দ্বিত্বীয় বিশ্বযুদ্ধৰ এক অন্যতম কাৰণ আছিল । প্ৰথম বিশ্বযুদ্ধৰ সমাপ্তিৰ পিছত ইউৰোপীয় দেশসমূহত জাতিয়তাবাদে গা কৰি উঠিছিল । উদাহৰণ স্বৰূপে আষ্ট্ৰিয়া, ছেক’শ্ল’ভাকিয়াৰ ছুডেটানভুমি, ডানজিগ’, প’লিশ্ব কৰিড’ৰ, মেমেল আদি জাৰ্মানভাষী লোকৰ বসতিস্থানসমূহক হিটলাৰে জাৰ্মানীৰ ‘তৃতীয় ৰাইক’ৰ অন্তৰ্ভুক্ত কৰিব বিছাৰিছিল । মুছোলিনিৰ নেতৃত্বত ফেচিষ্ট ইটালীয়ে কেৰ্ছিয়া, নাইচ, ছেভয় আদি দখল কৰি সকলো ইটালীয় লোকৰ নতুন ‘বিমুক্ত ইটালী’ গঠন কৰাৰ প্ৰস্ত্ততি চলাইছিল । ইউৰোপৰ অন্যান্য দেশসমূহতো জাতীয়তাবাদে গা কৰি উঠাৰ লগতে ১৯১৩ চনৰ পৰা ১৯২০ চনৰ ভিতৰত হেৰুৱা নিজ নিজ ৰাজ্যসমূহ উদ্ধাৰ কৰিব বিছাৰিছিল । এনে জাতীয়তাবাদৰ পৰাই সামৰিক অভিযান আৰম্ভ হৈ বিশ্বযুদ্ধৰ পৰ্য্যায় পাইছিলগৈ ।

৪) সাম্ৰাজ্যবাদৰ বিকাশঃ- সাম্ৰাজ্যবাদ দ্বিত্বীয় বিশ্বযুদ্ধৰ এক অন্যতম কাৰণ আছিল । পূৰ্বতে গ্ৰেট ব্ৰিটেইন, ফ্ৰান্স, আমেৰিকা আদি দেশসমূহে বৃহৎ সাম্ৰাজ্যবাদী শক্তি হিচাপে প্ৰতিষ্ঠা লাভ কৰিছিল । প্ৰথম বিশ্বযুদ্ধৰ পাছৰ পৰা জাৰ্মানী, ইটালী, জাপান আদি দেশসমূহেও সাম্ৰাজ্য বিস্তাৰ নীতি গ্ৰহণ কৰিছিল । হিটলাৰে ১৯১৪ চনৰ পূৰ্বৰ জাৰ্মান সাম্ৰাজ্যবাদৰ আৰ্হিত সাম্ৰাজ্য বিস্তাৰৰ আঁচনি হাতত লৈছিল । আনহাতে ফেচিষ্ট ইটালীয়েও সাম্ৰাজ্যবাদী নীতি গ্ৰহণ কৰিছিল । কিন্ত্ত জাৰ্মানী আৰু ইটালীৰ এনে নীতি বিৰুদ্ধে থিয় দিছিল গ্ৰেট বৃটেইন, ফ্ৰান্স আদি দেশসমূহে । ফলত ইউৰোপীয় এই দেশসমূহৰ মাজত বিভিন্ন অজুহাতত বিবাদ আৰম্ভ হৈছিল । এছিয়া মহাদেশতো সাম্ৰাজ্যবাদৰ বিকাশ হৈছিল । জাপানে ‘এছিয়া কেৱল এছিয়াবাসীৰ বাবেহে’ ধ্বনি তুলিছিল । জাপানে এছিয়া আৰু দক্ষিণ-পশ্চিম মহাসাগৰৰ পৰা পশ্চিমীয়া সাম্ৰাজ্যবাদী শক্তি সমূহক অপসাৰিত কৰিব বিছাৰিছিল । এনে দৰে সাম্ৰাজ্যবাদৰ প্ৰতিদ্বন্দ্ধিতাত বিশ্বৰ শীৰ্ষ স্থানীয় দেশসমূহৰ মাজত বিবাদৰ সুত্ৰপাত হৈ পাছলৈ বিশ্বযুদ্ধৰ পৰ্যায় পাইছিল ।

৫) শান্তি চুক্ত ভংগঃ- পেৰিচ শান্তি সন্মিলনৰ পিছত যি সমূহ চুক্তি স্বাক্ষৰিত হৈছিল সেই চুক্তিৰ চৰ্তসমূহ বিজয়ী শক্তি সমূহে বিজিত শক্তি সমূহৰ ওপৰত জোৰকৈ জাপি দিয়া চৰ্তহে আছিল । এই চুক্তিসমূহ বিজয়ী শক্তি সমূহে একপক্ষীয়্ভাবে প্ৰস্তত কৰিছিল আৰু পৰাজিত দেশসমূহক এই চৰ্তসমূহ মানি লবলৈ বাধ্য কৰাইছিল । কিন্ত্ত সময় বাগৰাৰ লগে লগে পৰাজিত দেশসমূহে বিভিন্ন অজুহাতত এই চৰ্ত সমূহ ভংগ কৰিছিল । বিষেশকৈ জাৰ্মানীত হিটলাৰৰ নেতৃত্বত নাৎসীসকলে আৰু ইটালীত মুছোলিনিৰ নেতৃত্বত ফেচিষ্ট সকল শক্তিশালী হৈ উঠাৰ পিছত তেওঁলোকে শান্তি চুক্তিৰ চৰ্ত মানি লবলৈ অস্বীকাৰ কৰিছিল । তাৰোপৰি যুদ্ধ নিবাৰণ আৰু অস্ত্ৰ-শস্ত্ৰৰ সীমিতকৰণ নীতি এই দুয়োখন দেশে মানিবলৈ অস্বীকাৰ কৰিছিল । ফলত বিশ্ববাসী আন এখন যুদ্ধৰ ফালে ক্ৰমে অগ্ৰসৰ হৈছিল ।

৬) জাতিসংঘৰ ব্যৰ্থতাঃ- জাতিসংঘৰ ব্যৰ্থতা দ্বিত্বীয় বিশ্বযুদ্ধৰ আন এক অন্যতম কাৰণ আছিল । প্ৰথম বিশ্বযুদ্ধৰ অন্তত জাতিসংঘ প্ৰতিষ্ঠাৰ প্ৰধান উদ্দেশ্য আছিল আন্তঃৰাষ্ট্ৰীয় শান্তি প্ৰতিষ্ঠা কৰা আৰু আন্তঃৰাষ্ট্ৰী বিবাদৰ আলোচনাৰ মাধ্যমেৰে শান্তিপূৰ্ণ সমাধানৰ পথ উদ্ভাৱন কৰা । কিন্ত্ত লাহে লাহে এই লক্ষ্যত জাতিসংঘ ব্যৰ্থ হৈছিল । প্ৰথম অৱস্থাত জাতিসংঘই দুই এটা সৰু-সুৰা বিবাদৰ শান্তিপূৰ্ণ মিমাংসা কৰিছিল যদিও পাছলৈ বহুতো দেশে জাতিসংঘৰ সদস্যপদৰ পৰা অব্যাহতি লৈ সামৰিক প্ৰস্ত্ততি আৰম্ভ কৰিছিল ।

১৯৩১ চনত জাপানে মাঞ্চুৰীয়া অধিকাৰ কৰোতে জাতীসংঘই কেৱল এই ঘটনাৰ নিন্দা জনাইয়ে নিজৰ দায়িত্ব সামৰিছিল । ১৯৩৬ চনত ৰাইন অঞ্চল পুনঃঅস্ত্ৰীকৰণ কৰি জাৰ্মানীয়ে ভাৰ্ছাই আৰু ল’কাৰ্ণো চুক্তি উলংঘা কৰিছিল । এইবাৰো জাতীসংঘই কেৱল নিন্দাহে জনালে । ১৯৩৫ চনত ইটালীয়ে ইথিঅপিয়া আক্ৰমণ কৰাৰ সময়তো জাতিসংঘৰ ভুমিকা আছিল তেনেই দুৰ্বল । ফলত বহুতো ৰাষ্ট্ৰ অসন্ত্তষ্ট হৈ জাতিসংঘ ত্যাগ কৰিছিল । ১৯৩৮ চনত মাত্ৰ ৰাছিয়া, ইংলেণ্ড আৰু ফ্ৰান্স জাতিসংঘৰ সদস্য হৈ থাকিল । জাতিসংঘৰ ব্যৰ্থতাৰ ফলত বিশ্বশান্তিৰ পৰিবৰ্তে বিশ্বযুদ্ধৰ পথহে অধিক সুচল হৈ পৰিছিল ।

৭) দুই শিবিৰ গঠনঃ-প্ৰথম বিশ্বযুদ্ধৰ অন্তত বিভিন্ন দেশৰ মাজত বন্ধু্ত্বপূৰ্ণ সম্পৰ্ক গঢ়ি উঠিছিল।এনে মৈত্ৰীপূৰ্ণ সম্পৰ্কৰ প্ৰধান কাৰণ আছিল সামূহিক নিৰাপত্তা, আ্ঞ্চলিক নিৰাপত্তা আৰু সাম্ৰাজ্যবাদী আকাংক্ষা । ১৯৩৭ চনত ইটালী, জাপান আৰু জাৰ্মানীৰ মাজত মিত্ৰতা স্থাপন হৈছিল । এই মিত্ৰশক্তিক ৰোম-বাৰ্লিন-টকিঅ’ অক্ষ হিচাপে জনা গৈছিল । আনহাতে হিটলাৰৰ পৰা ৰক্ষা পাবলৈ ফ্ৰান্স আৰু ইংলেণ্ডে পোলেণ্ডৰ লগত মিত্ৰতা কৰিছিল । জাৰ্মানীৰ বিপক্ষে ৰাছিয়া, ৰুমানিয়া, য়ুগ’শ্ল’ভাকিয়া, ছেক’শ্ল’ভাকিয়া আদি দেশসমূহেও এই মিত্ৰতাত যোগ দিছিল । ফলত বিশ্বৰ শক্তিশালী দেশসমূহ পুনৰাই দুই ভাগত বিভক্ত হৈ পৰিছিল । এই দুই শিবিৰৰ মাজৰ প্ৰতিদ্বন্দ্বিতা দ্বিত্বীয় বিশ্বযুদ্ধৰ এক ঘাই কাৰণ ।

৮) তৎকালীন কাৰণঃ- ৰাছিয়াৰ লগত ‘অনাক্ৰমণ চুক্তি’ স্বাক্ষৰ কৰাৰ পিছত ১৯৩৯ চনৰ ১ চেপ্টেম্বৰ তাৰিখে জাৰ্মান সেনাবাহিনীয়ে পোলেণ্ড আক্ৰমণ কৰে । জাৰ্মানীক বাধা দিবৰ বাবে পোলেণ্ডৰ লগত কৰা পূৰ্বৰ চুক্তি অনুসৰি ফ্ৰান্স আৰু গ্ৰেট বৃটেইন আগবাঢ়ি আহে । ১৯৩৯ চনৰ ৩ চেপ্টেম্বৰ তাৰিখে ফ্ৰান্স আৰু গ্ৰেট বৃটেইনে জাৰ্মানীৰ বিৰুদ্ধে যুদ্ধ ঘোষণা কৰাৰ লগে লগেই দ্বিত্বীয় বিশ্বযুদ্ধৰ আৰম্ভণী হয় । গতিকে দেখা যায় যে জাৰ্মানীৰ পোলেণ্ড আক্ৰমণেই দ্বিত্বীয় বিশ্বযুদ্ধৰ তৎকালীন কাৰণ আছিল ।